夜觀野舟浩歌有感
作者：王柏
朝代：宋

paragraphs: 康衢久寂寞，擊壤音微茫。
南風啟簫韶，拜手賡明良。
周衰二雅廢，鳳兮歌楚狂。
楚狂已再變，三閭竟哀傷。
俯仰千載後，嗟嗟情性荒。
梁選尚遠思，淵明粹而莊。
開元生李杜，我宋推蘇黄。
宗派亦淪墜，紛紛師晚唐。
吟骨不淳古，記魄不自强。
雕鏤心肺苦，何曾徵宮商。
濂翁著和澹，感興開紫陽。
紫陽尚六義，六義興已亡。
鄭衛日盈耳，冰炭攪我腸。
章貢有奇士，野舟刊名章。
古城夜酌句，正義尤洋洋。
游談到巍蕩，百世流遺芳。